Nach ere Wuche hani denn aber au gnueg gseh vo San Marcos und wieder mal chli Action brucht. Dae dae Raf sich ueberleit haet, no laenger in San Marcos zbliibe, han ich mich denn entschlosse, mit dae Silvia,  Verena und Lari nach Xela zga. Dae Raf haet sich denn i letschter Minute no entschlosse au mitzcho. So simmer denn alli zaeme nach Xela (Quezaltenango) ufbroche. DStadt gfallt mer guet, aber nachdem mer jede Tag im Park oder uf dae verschiedene Maert umeghaengt sind, hanis ez au langsam gseh. Mir haend bi dae Verena im Yogahus gwohnt und han jede Tag 1 - 2 Mal Yoga gmacht. Vorgester bini mit dae Silvia und em Raf ide Aquas Amargas gsi. Das sind heissi Quelle mit Vulkanwasser. Isch mega schoen gsi, so zmitzt im  verneblete Tschungel! Hani so richtig gnosse!! Dae Usgang da in Xela haet mer aber noed eso gfalle. Viellicht haets au echli demit ztue gah, dass sich dae Raf und dSilvia chli inenand verliebt haend und ich drum ez mit 2 Paerli unterwex bin, was fuer mich natuerlich noed immer so lustig isch. Gester haemer jedoch no so richtig Action gha, zum Glueck bini noed debi gsi. Dae Raf haet drum eine da wieder troffe, wo ihm sitt Antigua Geld schuldet. Isch halt denn chli zum Striit cho, dae ander isch weggrennt,  dae Raf hintedri und haet daebi um dae Egge en alte Ma umgrennt. Dae isch mit em Chopf ad Wand taetscht und isch bewusstlos worde und haet Afange bluete am Chopf. Zum Glueck isch dae Lari no debi gsi und er wohnt ja in Xela und haet drum Nummere vom Spital/Polizei etc. gha. Sie haned denn gwarte bis dae Chrankewage cho isch und sind denn zrug cho is Yogahus. dUfregig isch jedoch relativ gross gsi, wo ploetzlich 4 Poliziste vor em Yogahus gstande sind und dae Raf gholt haend. Er haet aber nur churz uf dae  Poste muesse weg dae Personalie und denn in Spital weg dae Arztchoeste. Er haet aber meeega Glueck gha. Dae Sohn vom Verletzte isch Arzt und drum haet dae Raf dArztchoeste noed muesse zahle. Es isch au nur e Platzwunde gsi. No meh Glueck haet er mit dae Polizei gha. Er haet gar nuet muesse zahle. Normalerwiis mit da Korruption wo dae herscht hett jede Polizist mindestens 200 Quezales verlangt!!! Ja isch aber fuer mich glich au echli en Grund meh, zum langsam Xela zverlah, obwohl alles guet cho isch. Han langsam  gnueg und ez morn goend dae Raf, dSilvia und ich nach Antigua fuer 2 oder 3 Taeg, bevor mer sie denn an Flughafe bringet und entli euse Weg nach Coban in Agriff nehmed. Das waemr ez ja scho sitt 3 Wuche mache!!! Eigentlich soeti gemaess mine Plaen bereits in Honduras si. Aber han ez ufghoert, irgendwelchi Plaen zschmiide. Mal luege wies chunt...